**Oppskrift til Topptur- og frikjøring genser**

*Dette er oppskriften på TFs hjemmemekket merch! Strikk deg genseren før vinteren sklir inn og skia sklis på! Det er det perfekte plagget til å holde seg varm på tur.*

*Genseren er lettstrikket og strikkes ovenfra og ned. Lengde på bol og ermer kan derfor tilpasses mens du strikker. Vi håper du får litt strikkeglede samtidig som du får et varmt og deilig plagg før vinteren!*

*Mønsteret er prøvestrikket i størrelse 2 og 3, men ikke i de andre størrelsene. Vi tar derfor gjerne imot tips om dere oppdager feil eller mangler i oppskriften, eller om dere har forslag til forbedringer. Send da gjerne en mail til både* [*ingrid.astrup@gmail.com*](mailto:ingrid.astrup@gmail.com) *og* [*minbat96@gmail.com*](mailto:minbat96@gmail.com)*. :)*

*Oppskriften er unisex, men størrelse 5-8 er laget med bredere skuldre. For å finne riktig størrelse måler du deg der du er bredest over brystet, og bruker så dette målet til å velge størrelse.*

*Oppgitt overvidde tar utgangspunkt i strikkefasthet 18/10 (etter vask). Strikk derfor en prøvelapp som du vasker,* ***før*** *du starter, for å sjekke at du oppnår riktig strikkefasthet!*

*Hilsen Ingrid & Mina*

Et bilde som inneholder utendørs, bakke

Automatisk generert beskrivelseEt bilde som inneholder blå, stoff

Automatisk generert beskrivelseEt bilde som inneholder tre, utendørs, klær

Automatisk generert beskrivelseEt bilde som inneholder gress, utendørs

Automatisk generert beskrivelse

**Info:**

**Garn:** Sandnes Garn Peer Gynt (100 % norsk ull)

**Pinner:** Rundpinne 5 mm (4,5 mm på vrangbord)

**Strikkefasthet:** 18 masker på 10 cm (dette målet er etter vask)

**Størrelsesnr.:** 1 (2) 3 (4) 5 (6) 7 (8)

**Overvidde:** ca.96 (98) 102 (104) 109 (116) 120 (127)

**Lengde**: Tilpasset etter eget ønske.

**Garnmengde**:

Grunnfarge petroleum (7572), mørk blå (6062) eller mørk gråmelert (1053):  
350 (400) 450 (500) 600 (650) 700 (750)

Mønsterfarge Natur (1012): 100 (100) 100 (150) 150 (150) 200 (200)

**Oppskriften starter her:**

**Hals:**

Start med å legge opp 84 (84) 88 (88) 104 (104) 108 (108) masker på rundpinne 4,5 mm med grunnfargen. Dette kan enten gjøres ved «italiensk opplegg» for mer elastisk halsopplegg, eller på vanlig måte. Sjekk Youtube om du lurer på noe.   
  
Videre strikker du 12 cm vrangbord (en rett, en vrang) om du ønsker dobbel hals, eller 6 cm vrangbord om du ikke ønsker brettkant på halsen.   
  
**Bærestykke:**

Bytt til rundpinne 5 mm og strikk en runde rett med grunnfargen, **SAMTIDIG** som du deler inn i 4 deler for raglanfelling slik;

Runden starter nå ved en raglanmaske; strikk første maske rett og sett en merkemaske rundt masken (første raglanmaske), strikk videre 9 (9) 9 (9) 15 (15) 15 (15) masker rett, strikk en rett og sett merke (andre raglanmaske), strikk videre 31 (31) 33 (33) 35 (35) 37 (37) masker, strikk en maske rett og sett merke (tredje raglanmaske), strikk 9 (9) 9 (9) 15 (15) 15 (15) masker, strikk en maske rett og sett merke (fjerde raglanmaske) og strikk resterende 31 (31) 33 (33) 35 (35) 37 (37) masker. Nå skal man ha delt inn til skulder, bryst, skulder og rygg.

På neste runde begynner mønsteret samtidig som det økes til raglan med en maske på hver side av raglanmaskene annenhver runde. Følg mønster A for bryst og rygg, og mønster B for skuldre. For økninger på høyre side av raglanmasken; strikk venstre pinne under tråden mellom to masker bakfra og strikk den rett. For økninger på venstre side; stikk venstre pinne under tråden mellom to masker forfra og strikk den vridd rett.   
  
Totalt skal det økes 24 (25) 26 (27) 28 (29) 30 (31) ganger. Man skal ende opp med 79 (81) 85 (87) 91 (93) 95 (97) masker på bryst-/ryggparti og 57 (59) 61 (63) 71 (73) 75 (77) masker på hvert skulderparti. Dette er antall masker på for-, bakstykke og skulderparti uten de fire raglanmaskene. På neste runde følges diagrammene videre mens skuldermaskene settes til side (bruk ekstra pinner eller garn). Raglanmaskene skal ikke settes til side.

**Bol:**

Når man har delt av til bol og ermer legges det opp 5 (5) 5 (5) 5 (9) 9 (13) masker under hvert erme, mens man fortsatt strikker diagram A. Legg opp masker med den fargen som matcher diagram A. Du skal nå ha 172 (176) 184 (188) 196 (208) 216 (228) masker på pinnen. Området under ermene er ikke inkludert i diagram A. Dette kan enten løses ved å kun strikke glattstrikk i grunnfargen under ermet, eller ved å selv legge til mønster under ermet. Når diagram A er fullført strikkes det glattstrikk med grunnfargen ned til ca. 16 cm før ønsket lengde. Her begynner diagram C. Når diagram C er ferdig bytter du til pinne 4,5 mm og strikker en runde med glattstrikk i grunnfargen. Fortsett videre med vrangbord (en rett og en vrang) i 7 cm (eller ønsket lengde) og fell av.

**Ermer:**

Før de avlagte maskene fra skulderen over på pinne 5 mm. Runden starter i åpningen under ermet, hvor det plukkes opp like mange masker som du la til i bolen. Se diagram B for hvilken farge de bør plukkes opp med. Sett en maskemarkør midt under ermet. Runden starter her. Man strikker nå med grunnfargen videre. Strikk først 8 (8) 8 (8) 6 (6) 6 (6) cm glattstrikk, og fell deretter 1 maske på hver side av maskemarkøren på denne måten: Første maske på runden strikkes rett, ta så neste maske rett løst av, strikk 1 rett og dra den løse masken over. Strikk deretter glattstrikk rundt til tre masker gjenstår på runden. Strikk 2 masker rett sammen, og så en rett.

Denne fellingen gjentas etter 5 cm to ganger, deretter etter 4 cm og til slutt omtrent hver (3.) 2,5. (2,5.) 2. (2.) 1,5. (1,5.) cm til det gjenstår 44 (44) 44 (46) (46) 48 (48) 50 masker.   
(**NB:** Diagram D begynner 13 cm før ønsket lengde på ermene og før du er ferdig med å felle av alle maskene.)

Når det gjenstår 13 cm før ønsket lengde skal det strikkes etter mønster D. Fellingene fortsetter da på samme måte til det totalt gjenstår 44 (44) 44 (46) 46 (48) 48 (50) masker. Mønsterdiagram D tar hensyn til antall masker du skal **ende opp med** i bunn av ermet. Dette betyr at man vil ha flere masker enn diagrammet tilsier i øvre del av mønsteret. De eventuelle maskene du har ekstra i forhold til diagram D strikkes rett i grunnfargen.

Bytt til pinne 4,5 mm og strikk en runde glattstrikk i grunnfargen, mens du feller 6 masker jevnt fordelt = 38 (38) 38 (40) 40 (42) 42 (44). Fortsett videre med vrangbord (en rett og en vrang) i 7 cm og fell av.

*Oppskriften fortsetter på neste side…*

**Siste finish:**

Fest alle tråder du har hengende løst på vrangsiden av genseren. Sjekk hvordan du gjør dette på Youtube om du er usikker. Deretter har genseren godt av å bli skylt opp. Enten på ullprogram om du er en modig sjel, eller ved å vaske den for hånd i en bøtte. Strekk genseren ut til ønsket lengde, og la den tørke flatt.

*Og voilà, da er genseren klar for bruk <3*

